text: Sønderjyske: Vigtig 6.-plads er næsten i hus
  06 december 2016 kl. 06.20
  Med det ene point i kampen mandag aften i Silkeborg er Sønderjyske så godt som sikker på at overvintre på den 6.-plads, som giver adgang til mesterskabs-slutspillet.
  Selvom Sønderjyske tabte afstand til de andre bejlere til den vigtige 6.-plads, som giver adgang til mesterskabs-slutspillet, da AaB sent mandag aften vandt 1-0 over Lyngby - og dermed halede ind på Sønderjyske, så skal meget gå galt i sønderjydernes sidste kamp inden vinterpausen, hvis de ikke skal overvintre på 6.-pladsen.
  Sønderjyske spiller allerede fredag kl. 20.15 hjemme mod Nordsjælland og med en målscore, der er fem mål bedre end AaB's, kan kun en storsejr til nordjyderne over AC Horsens i den tidlige fredagskamp vriste 6.-pladsen fra Sønderjyske - selv hvis Sønderjyske taber fredag aften.
  Med et enkelt sønderjysk point i hus fredag kan hverken AaB eller andre indhente Sønderjyske. Kampen er den sidste med Jakob Michelsen som cheftræner, inden han efter nytår skifter til svenske Hammarby, der har hjemme i Stockholm.
  Stor tak for opbakningen til de medrejsende fans. Næste kamp er allerede på fredag, hvor Michelsen har sidste kamp i spidsen for de lyseblå. pic.twitter.com/i2R5m2elY1
  
  